
V začetku meseca nam je pedagoginja Suzana Težak povedala, da nas bodo obiskali nadarjeni učenci iz Prage, iz OŠ Ormož in iz OŠ Cirkovce. Vsi smo se zelo razveselili in nestrpno pričakovali jutro, ko bomo zagledali nove obraze naših vrstnikov iz drugih šol. Napočil je četrtek, 12. 9. 2013. Šolo so napolnili novi obrazi. Z veseljem smo jih sprejeli. Najprej so nas učitelji razporedili v skupine po sposobnostih in interesih. Imeli smo pouk matematike, likovne vzgoje, kemije in angleščine. Zanimivo je bilo primerjati različna znanja drugih. Po dveh urah skupnega pouka smo se zbrali v večnamenskem prostoru šole. Tam smo si ogledali kratko predstavo, na kateri so nastopili učenci naše šole. Po predstavitvi smo imeli kratek odmor. Dan smo nadaljevali z igranjem družabnih iger, priredili pa smo tudi šahovski turnir. Takrat smo imeli veliko časa spoznati nove vrstnike. Po končanih dogodkih smo skupaj pojedli kosilo. Bilo je poldne, ko smo se vsi odpravili na Ptujski grad. Tam so imeli učenci iz Prage organiziran voden ogled, mi pa smo se medtem odpravili v knjižnico. Ko smo končali z vsemi ogledi, smo se odpeljali proti Ormožu. Tam smo prisluhnili kratki predstavitvi o alpinizmu. O alpinizmu nam je pripovedoval svetovno znani alpinist Viki Grošelj. Svoja potovanja in podvige je zelo zanimivo opisal. Po njegovem predavanju je sledila večerja. Po večerji je bil organiziran nočni pohod, med potjo pa smo si krajšali čas z zabavnimi ugankami. V skupinah smo bili pomešani, zato smo se bolje spoznali in sklenili nove prijateljske vezi.

